**ΡΩΜΑΝΟΥ ΜΕΛΩΔΟΥ**

**ΕΙΣ ΤΟΝ ΠΡΟΔΡΟΜΟΝ, ΚΑΙ**

**ΕΙΣ ΤΟ ΒΑΠΤΙΣΜΑ ΚΑΙ ΕΙΣ ΤΟΝ ΑΔΑΜ**

**Προοίμιον**

Την σωματικήν σου παρουσίαν δεδοικώς ο Ιορδάνης φόβω, υπεστρέφετο˙

την προφητικήν δε λειτουργίαν εκπληρών ο Ιωάννης τρόμω υπεστέλλετο˙

των αγγέλων αι τάξεις εξεπλήττοντο

ορώσαί σε εν ρείθροις σαρκί βαπτιζόμενον,

και πάντες οι εν σκότει κατηυγάζοντο υμνούντές σε

τον φανέντα και φωτίσαντα πάντα.

**Οίκοι**

α’ **Τ**ω τυφλωθέντι Αδάμ εν Εδέμ εφάνη ήλιος εκ Βηθλεέμ,

και ήνοιξεν αυτώ τας κόρας αποπλύνας αυτάς Ιορδάνου τοις ύδασι˙

τω μεμελανωμένω και συνεσκοτισμένω φως ανέτειλεν άσβεστον˙

ουκέτι αυτώ νυξ, αλλά πάντα ημέρα˙

το προς πρωΐ πρωΐ δι’ αυτόν εγεννήθη˙

δειλινόν γαρ εκρύβη, ως γέγραπται˙

εύρεν αυγήν φωτίζουσαν αυτόν ο προς εσπέραν πεσών˙

απηλλάγη του γνόφου και προέφθασε προς όρθρον

τον φανέντα και φωτίσαντα πάντα.

β’ **Ό**τε εκών επηρώθη Αδάμ καρπού γευσάμενος τυφλοποιού

ευθέως άκων εγυμνώθη˙ ως τυφλόν γαρ ευρών ο πηρώσας απέδυσεν˙

ην ουν γυμνός και πηρός και ψηλαφών εζήτει κατασχείν τον εκδύσαντα˙

εκείνος δε αυτόν θεωρών επεγέλα,

πώς έτεινε παντί τας παλάμας και ήτει

τον χιτώνα καν μετά την γύμνωσιν˙

όθεν ιδών ο φύσει συμπαθής ήλθε προς τούτον βοών˙

«Γυμνωθέντα και πηρόν δέχομαί σε˙ δεύρο προς με

τον φανέντα και φωτίσαντα πάντα».

γ’ **Ύ**μνησον, ύμνησον τούτον, Αδάμ˙ προσκύνησον τον ελθόντα προς σε˙

εφάνη γαρ σοι, ως εχώρεις, θεωρήσαι αυτόν, ψηλαφήσαι και δέξασθαι˙

ούτος ον εφοβήθης, ότε εξηπατήθης, δια σε ωμοιώθη σοι˙

κατέβη επί γης, ίνα λάβη σε άνω˙

εγένετο θνητός, ίνα συ θεός γένη

και ενδύση την πρώτην ευπρέπειαν˙

θέλων ανοίξαι πάλιν την Εδέμ ώκησε την Ναζαρέτ˙

δια ταύτα ουν άσον, άνθρωπε, και ψάλλων τέρπε

τον φανέντα και φωτίσαντα πάντα.

δ’ **Τ**ω Αβραάμ ότε ώφθη θεός προς τη δρυΐ καθημένω Μαμβρή,

ως άνθρωπος εθεωρήθη μη γνωρίσας αυτόν όπερ ην˙ ου γαρ έφερε˙

νυν δε ημίν ουχ ούτως, αλλά αυτοπροσώπως˙ ο γαρ λόγος σαρξ γέγονε˙

το αίνιγμα εκεί, το σαφές δε ενταύθα˙

πατράσιν αι σκιαί, πατριάρχαις εικόνες,

τοις δε τέκνοις αυτή η αλήθεια˙

ώφθη ποτέ θεός τω Αβραάμ, άλλ’ ου μην είδε θεόν˙

άλλ’ ημείς θεωρούμεν, ότι θέλει, και κρατούμεν

τον φανέντα και φωτίσαντα πάντα.

ε’ **Ά**νω της κλίμακος είδε θεόν, άλλ’ όναρ έβλεπεν ο Ιακώβ˙

επάλαισεν αυτώ την νύκτα, ουχ ως φύσει θεός, άλλ’ ανθρώπου ομοίωμα˙

νυν δε ουχ ομοιώσεις, άλλ’ αληθιναί πράξεις προς το γένος συνέστησαν˙

εφάνη γαρ νυνί του πατρός η σοφία,

δύναμις και ισχύς και της γνώσεως λόγος

την του κόσμου καθαίρων παράβασιν˙

ήλθες αυτός γαρ δια της σαρκός αγιασμός του παντός˙

όθεν πρέπον δοξάζειν, ευλογείν και μεγαλύνειν

τον φανέντα και φωτίσαντα πάντα.

ς’ **Π**άνυ θαρρών αγαπάσθαι Μωσής εζήτει τον αγαπώντα ιδείν

και έλεγε μεθ’ ικεσίας˙ «Ει ηγάπησάς με, σεαυτόν μοι εμφάνισον».

Όμως ουκ ηξιώθη όψεως, αλλά νώτου, και αυτό ουκ εις τέλειον˙

οπή γαρ ην μικρά δι’ ης είδεν ο είδεν˙

τί δε εστίν ιδείν δι’ οπής τον ορώντα,

ει μη μέρος και μόνον θεάσασθαι;

Δόξα σοι, ότι όλον σεαυτόν έδειξας πάσιν ημίν,

ουκ εκ μέρους, ου μέρος, αλλά όλον θεωρούμεν

τον φανέντα και φωτίσαντα πάντα.

ζ’ **Έ**φησεν ότι κατείδε θεόν ο του Αμώς Ησαΐας ποτέ

εν ύψει θρόνου επηρμένον και της δόξης αυτού πεπλησμένον το οίκημα˙

είδεν εν κατανύξει πνεύματος ο προφήτης, ουκ εν όμμασι σώματος˙

ημείς δε σαρκικοίς οφθαλμοίς θεωρούμεν

κύριον Σαβαώθ και των εξαπτερύγων

υμνωδίαν αυτώ αναπέμπομεν˙

άγιος, άγιος ο σαρκωθείς, άγιος ει ο θεός˙

αγιάζομεν τρίτον ένα άγιον αγίων

τον φανέντα και φωτίσαντα πάντα.

η’ **Ί**σχυσον όμματα των γηγενών ουράνιον θεωρήσαι μορφήν˙

κατείδον βλέφαρα πηλίνων του αΰλου φωτός την ακτίνα την άστεκτον,

ήντινα οι προφήται και βασιλείς ουκ είδον, άλλ’ ιδείν επεθύμησαν˙

των επιθυμιών ανήρ επωνομάσθη

ο μέγας Δανιήλ, επειδή επεθύμει

ατενίσαι εις ον ατενίζομεν˙

ου φανταζόμεθα, αλλά νήφομεν˙ ου γαρ έσμεν της νυκτός˙

εν ημέρα ορώμεν θεόν σεσωματωμένον

τον φανέντα και φωτίσαντα πάντα.

θ’ **Νέος** εφάνη ημίν ουρανός, εφ’ ον κατέβη ο πάντων θεός˙

το σώμα γαρ του ασωμάτου ουρανού ουρανόν ο προφήτης εκάλεσεν˙

είτε γαρ εγεννήθη, είτε εσπαργανώθη, ουρανός εστίν άμωμος˙

εστί μεν ουρανός, ουκ ουράνιον σώμα˙

εκ γαρ της Μαριάμ της παρθένου ετέχθη

και ηνώθη θεώ ως ουκ οίδαμεν˙ ουν ων εκτός των κόλπων του πατρός,

αλλά συνών τω πατρί˙

ον ημείς προσκυνούμεν ένα άγιον αγίων

τον φανέντα και φωτίσαντα πάντα.

ι’ **Ό**φελον έγνωμεν τα καθ’ ημάς˙ μηδέν ημίν και τοις υπέρ ημάς˙

εγγύς ημίν εστί το ρήμα˙ τί ζητούμεν μακράν απελθείν, ίνα μάθωμεν;

Έχομεν εν τη πίστει, όπερ επιθυμούμεν˙ πού μετεωριζόμεθα;

Ευθεία η οδός˙ μήτις ημάς πλανήση˙

υπέδειξεν ημίν η Μαρία την τρίβον˙

υιόν γαρ εκάλει τον κύριον,

υιόν αυτής και όντως εξ αυτής ως εδιδάχθημεν,

σαρκωθέντα εκ ταύτης και εκ πνεύματος αγίου

τον φανέντα και φωτίσαντα πάντα.

ια’ **Ύ**ψωσον κέρας ημών, Ιησού˙ κρατούμεν γαρ ακεραίως τα σα

κηρύττοντες εν παρρησία˙ «Μεθ’ ημών ο θεός, γνώτε, έθνη, και σύνετε»˙

όπερ και ο προφήτης έφησε˙ «Όψονταί σε λαοί και ωδινήσουσιν»˙

ιδού ωδίναμεν και ετέκομεν, πνεύμα

της σωτηρίας σου εποιήσαμεν πάσιν˙

επί γης γαρ λαλούμεν ουράνια˙

ειδέ σε πάσα σαρξ, και ως το πριν πάλιν ανέθαλλε˙

εφαιδρύνθη η κτίσις θεωρήσασα τον κτίστην,

τον φανέντα και φωτίσαντα πάντα.

ιβ’ **Ρ**ήγνυται νυν ο πενθήρης χιτών˙ ελάβομεν την στολήν την λευκήν,

ην ύφανεν ημίν το πνεύμα από πόκων αγνών του αμνού και θεού ημών.

Ήρται η αμαρτία˙ δέδοται αφθαρσία˙ εμφανής η ανάκλησις˙

ο Πρόδρομος αυτήν ενεφάνισε λέγων˙

«Ίδε νυν ο αμνός του θεού ο λαμβάνων

τα του κόσμου παντός αμαρτήματα»˙

έδειξε πάσι χάρτην δωρεάς τοις χρεωστούσι πολλά˙

ο το πρώτον σκιρτήσας νυν κηρύξας εφανέρου

τον φανέντα και φωτίσαντα πάντα.

ιγ’ **Ώ** του κηρύγματος του βαπτιστού και του αινίγματος του εν αυτώ˙

αμνόν εκάλει τον ποιμένα, και αμνόν ουχ απλώς, αλλά λύοντα πταίσματα˙

έδειξε τοις ανόμοις ότι αργός ο τράγος, ον εις έρημον έπεμπον˙

«Ιδούδ», φησίν, «αμνός˙ νυν ου χρεία του τράγου˙

επίθετε αυτώ τας παλάμας οι πάντες

αμαρτίας υμών αναγγέλλοντες˙

ήλθε γαρ άραι συν ταις του λαού και τας του κόσμου παντός˙

ίδε ο αποπομπαίος, ον ο πατήρ έπεμψεν ημίν

τον φανέντα και φωτίσαντα πάντα».

ιδ’ **Μ**έγα μυστήριον Χριστιανοίς˙ ουδέν αμάρτυρόν εστίν εν σοι˙

πάντοθεν έχεις βεβαιώσεις˙ από πάσης γραφής θεοπνεύστου συνίστασαι˙

πάντα σοι μαρτυρούσι, νόμος και οι προφήται, οι πατέρες δε μάλιστα˙

εκάστης γενεάς συ το άλας υπάρχεις

αρτύων τοις πιστοίς αδιάφθορον βρώμα,

ου φαγόντες ου μη αποθάνωμεν˙

ήρτυσας έδεσμα τω Ισαάκ, ώσπερ εφίλει φαγείν,

και ηυλόγει το τέκνον εντυπών ταις ευλογίαις

τον φανέντα και φωτίσαντα πάντα.

ιε’ **Ά**ρωμεν άπαντες τους οφθαλμούς προς τον θεόν τον εν τοις ουρανοίς

βοώντες ώσπερ Ιερεμίας˙ ο οφθείς επί γης ούτός εστίν θεός ημών,

όστις και τοις ανθρώποις συνανεστράφη θέλων

και τροπήν ουχ υπέμεινε˙

ο δείξας εαυτόν εν μορφή τοις προφήταις,

ον Ιεζεκιήλ επί πύρινον άρμα

ώσπερ είδος ανδρός εθεάσατο˙

και Δανιήλ ανθρώπου υιόν και παλαιόν ημερών

τον αρχαίον και νέον ένα κύριον κηρύττων

τον φανέντα και φωτίσαντα πάντα.

ις’ **Ν**ύκτα ηφάνισε την αμειδή και έδειξε μεσημβρίαν το παν˙

κατηύγασε την οικουμένην το ανέσπερον φως, Ιησούς ο σωτήρ ημών˙

χώρα Ζαβουλωνία έστιν εν ευθηνία και μιμείται παράδεισον˙

ποτίζει γαρ αυτήν της τρυφής ο χειμάρρους,

και βρύει εν αυτή το αείζωτον νάμα,

ο οι πρώτοι ουχ εύρον ορύξαντες

φρέαρ του όρκου, φρέαρ της Συχέμ, άλλ’ ου πηγήν της ζωής˙

εν δε τη Γαλιλαία φλέβα ζώσαν θεωρούμεν

τον φανέντα και φωτίσαντα πάντα.

ιζ’ **Ό**ψομαι ουν σε καγώ, Ιησού, φωτίζοντα την διάνοιάν μου

και λέγοντα τοις λογισμοίς μου˙ «Οι διψώντες αεί δεύτε προς με και πίετε»˙

άρδευσον την καρδίαν την τεταπεινωμένην, ην ο πλάνος συνέτριψε˙

κατέτηξεν αυτήν εν λιμώ τε και δίψει,

λιμώ ου βρώματος, ουδέ δίψει υδάτων,

άλλ’ ακούσαι των λόγων του πνεύματος˙

ου γαρ ευρίσκει τον διδάσκοντα ουδέ μανθάνοντα˙

όθεν στένει σιγώσα δικαστήν σε προσδοκώσα,

τον φανέντα και φωτίσαντα πάντα.

ιη’ **Ύ**μνησα την επιφάνειάν σου, σημείον ποίησόν μοι εμφανές˙

καθάρισόν με των κρυφίων, τα γαρ άδηλά μου διαφθείρει με τραύματα˙

πέμψον αθεωρήτως τη αφανεί πληγή μου την αόρατον έμπλαστρον˙

προσπίπτω σοι, σωτήρ, καθάπερ η αιμόρρους

απτόμενος καγώ του κρασπέδου και λέγων˙

«Εάν μόνον κρατήσω, σωθήσομαι»˙

μη ματαιώσης ουν την πίστιν μου, ο των ψυχών ιατρός˙

εκκαλύπτων το άλγος εύρω σε εις σωτηρίαν

τον φανέντα και φωτίσαντα πάντα.

**ΡΩΜΑΝΟΥ ΜΕΛΩΔΟΥ**

**ΣΤΟΝ ΠΡΟΔΡΟΜΟ, ΣΤΟ ΒΑΠΤΙΣΜΑ ΚΑΙ ΣΤΟΝ ΑΔΑΜ**

**Προοίμιον**

Τρέμοντας τη σωματική Σου παρουσία ο Ιορδάνης από φόβο οπισθοδρόμησε,

και την προφητική του αποστολή πραγματοποιώντας ο Ιωάννης

με τρόμο οπισθοχώρησε.

Των αγγέλων τα τάγματα κατάπληκτα έμειναν

που Σ’ έβλεπαν μέσα στα νερά ως άνθρωπος να βαπτίζεσαι,

κι όλοι οι σκοτισμένοι γέμιζαν φως και υμνούσαν Εσένα,

που φάνηκες και εφώτισες τα πάντα.

**Οίκοι**

α’ Για χάρη του Αδάμ, που έχασε το φως του στον Παράδεισο,

εβγήκε Ήλιος από τη Βηθλεέμ,

και του άνοιξε τα μάτια, αφού τα έπλυνε στα νερά του Ιορδάνη˙

στον μελανιασμένο και στον σκοταδιασμένο εβγήκε Φως άσβηστο.

Νύχτα πια για τον Αδάμ δεν υπάρχει, αλλά πάντα ημέρα.

Πρωί – πρωί το Φως γι’ αυτόν γεννήθηκε.

Γιατί το δειλινό εκρύφτηκε, καθώς μας λέει η Γραφή.

Αυγή να τον φωτίζει βρήκε αυτός που στο σουρούπωμα γκρεμίστηκε.

Απ’ το σκοτάδι απαλλάχτηκε και πρόφτασε το Χάραμα,

που φάνηκε κι εφώτισε τα πάντα.

β’ Όταν θεληματικά ο Αδάμ εξευτελίστηκε, γιατί καρπό δοκίμασε που τύφλωνε,

αμέσως άθελά του εγυμνώθη. Αφού δηλαδή τυφλό τον ευρήκε

εκείνος που τον ατίμασε, τον εξεγύμνωσε.

Ήτανε το λοιπόν γυμνός κι ανάπηρος και προσπαθούσε ψάχνοντας

να πιάσει αυτόν που τον εξέντυσε.

Κι εκείνος βλέποντας αυτόν, τον επεριγελούσε,

πως άπλωνε δηλαδή παντού τα χέρια και ζητούσε

την πρώτη στολή ακόμα και μετά την απογύμνωση.

Έτσι τον είδε ο φύσει Συμπαθής κι ήρθε κοντά του λέγοντας:

«Αν και είσαι γυμνός και ανάπηρος, σε δέχομαι, έλα σε μένα,

που φάνηκα κι εφώτισα τα πάντα».

γ’ Ύμνησέ Τον, Αδάμ, ύμνησέ Τον. Προσκύνησε Αυτόν που ήλθε προς τα σένα.

Γιατί σου φανερώθηκε, όσο το μπορούσες, για να Τον αντικρίσεις,

να Τον ψηλαφήσεις και Τον υποδεχτείς.

Αυτός που τον φοβήθηκες, τότε που ξεγελάστηκες, για χάρη σου

όμοιος έγινε με σένα.

Κατέβηκε στη γη, για να σε πάρει επάνω.

Μέχρι το θάνατο έφτασε, θεός συ για να γίνεις

και νάβρεις την πρώτη σου ομορφιά.

Θέλοντας να ξανανοίξει τον Παράδεισο κατοίκησε στη Ναζαρέτ.

Γι’ αυτά, λοιπόν, ύμνησε, άνθρωπε, και ευχαρίστησε ψέλνοντας Αυτόν,

που φάνηκε κι εφώτισε τα πάντα.

δ’ Στον Αβραάμ όταν εφανερώθη ο Θεός,

ενώ καθότανε κοντά στη βελανιδιά του Μαμβρή,

τον πέρασε για άνθρωπο και δεν αναγνώρισε αυτό που ήταν ακριβώς,

γιατί δεν το άντεχε.

Σε μας όμως τώρα δεν φανερώθηκε το ίδιο, αλλά αυτοπροσώπως,

αφού ο Λόγος του Θεού έγινε άνθρωπος.

Εκεί το αινιγματικό, εδώ το ολοφάνερο.

Στους πατέρες οι σκιές, στους πατριάρχες οι εικόνες

και στα τέκνα η Ίδια η Αλήθεια.

Εφάνη κάποτε ο Θεός στον Αβραάμ, όμως Θεό δεν είδε.

Αλλά εμείς Τον βλέπουμε, γιατί το θέλει, και κρατάμε Αυτόν

που φάνηκε κι εφώτισε τα πάντα.

ε’ Είδε το Θεό πάνω απ’ τη σκάλα ο Ιακώβ, μα έβλεπε όνειρο.

Επάλεψε μαζί του τη νύχτα, όχι η θεϊκή φύση, αλλά ομοίωμα ανθρώπου.

Τώρα όμως όχι απεικονίσεις, αλλά πράξεις αληθινές

έγιναν για το ανθρώπινο γένος.

Γιατί τώρα δα εφανερώθη η Σοφία του Πατέρα Θεού,

Δύναμη και Ισχύς και Λόγος που γνωρίζει

και του αμαρτωλού κόσμου εξαλείφει την παράβαση.

Αφού Εσύ ο Ίδιος ήρθες ως άνθρωπος, να αγιάσεις τα πάντα.

Γι’ αυτό και πρέπει ο καθένας να δοξάζει, να ευλογεί και να μεγαλύνει Αυτόν

που φάνηκε κι εφώτισε τα πάντα.

ς’ Επειδή ο Μωυσής επίστευε πως πολύ αγαπιέται, να δει

εζητούσε Αυτόν που τον αγάπαγε,

κι έλεγε ικετευτικά: «Αν με αγάπησες, τον Εαυτό Σου δείξε μου».

Όμως δεν αξιώθηκε την όψη Του να δει παρά τα νώτα Του,

κι αυτά όχι ξεκάθαρα.

Ήταν δηλαδή κάποια πέτρινη χαραματιά μέσα απ’ την

οποία είδε αυτό που είδε.

Και τί μπορεί να δει αυτός που βλέπει από μια τρύπα,

παρά ένα μέρος και μόνο ν’ αντικρύσει;

Δόξα σε Σένα, γιατί τον Εαυτό Σου όλον σ’ εμάς όλους εφανέρωσες,

ούτε από ένα μέρος, ούτε μέρος, αλλά Ολόκληρον βλέπουμε Αυτόν

που φάνηκε κι εφώτισε τα πάντα.

ζ’ Είπε πως αντίκρυσε κάποτε το Θεό κάποτε ο γιος του Αμώς Ησαΐας

μετέωρον σε θρόνο υψηλό κι από τη δόξα Του γεμάτο ήταν το οίκημα.

Τον είδε ευρισκόμενος σε έκσταση πνευματική ο προφήτης,

όχι με τα μάτια τα σωματικά.

Εμείς όμως με τα σάρκινα μάτια αντικρύζουμε

τον Κύριο των Δυνάμεων και των εξαπτερύγων Σεραφείμ

την ψαλμωδία Του απευθύνουμε˙

άγιος είσαι, άγιος Εσύ που εσαρκώθης, άγιος είσαι Θεέ.

Τρεις φορές λέμε άγιον τον Ένα Άγιον των αγίων,

που φάνηκε κι εφώτισε τα πάντα.

η’ Μπόρεσαν ανθρώπινα μάτια ουράνια μορφή ν’ αντικρύσουν.

Ατένισαν των χωματένιων τα βλέφαρα του αΰλου Φωτός

την αβάσταχτη αχτίδα,

την οποία οι προφήτες και οι βασιλείς δεν είδαν, μα να δουν επεθύμησαν.

Επήρε και το όνομα άνδρας επιθυμιών

ο μεγάλος Δανιήλ, επειδή επιθυμούσε

να δει Αυτόν που εμείς αντικρύζουμε.

Δεν λειτουργούμε με τη φαντασία, αλλά είμαστε ξάστεροι,

αφού παιδιά δεν είμαστε της νύχτας.

Στο φως της μέρας βλέπουμε Θεόν που ενανθρώπησε, Αυτόν

που φάνηκε κι εφώτισε τα πάντα.

θ’ Νέος ουρανός εφάνηκε σ’ εμάς, πάνω στον οποίο εκάθησε ο Θεός

των όλων.

Το σώμα δηλαδή του Ασώματου ουρανόν του ουρανού

ο προφήτης Δαυδί το ονόμασε.

Γιατί είτε γεννήθηκε, είτε σπαργανώθηκε, είναι καθάριος ουρανός.

Είναι μεν ουρανό, όχι ουράνιο σώμα.

Γιατί απ’ τη Μαρία την Παρθένο εγεννήθη

κι ενώθηκε με το Θεό με τρόπο άγνωστο σ’ εμάς.

Χωρίς έξω να βγει από την αγκάλη του Πατέρα,

αλλά μαζί ευρισκόμενος μ’ Εκείνον.

Αυτόν εμείς προσκυνούμε τον Ένα Άγιον των αγίων

που φάνηκε κι εφώτισε τα πάντα.

ι’ Έπρεπε να γνωρίζουμε την πίστη μας.

Σχέση καμμιά δεν έχουμε εμείς και οι αρχαίοι.

Ο λόγος του Θεού είναι κοντά μας. Γιατί ζητάμε μακριά να πάμε

για να μάθουμε;

Έχουμε μέσ’ στην πίστη μας αυτό που ακριβώς επιθυμούμε.

Τί πολυσκοτιζόμαστε;

Ίσιος είν’ ο δρόμος. Κανείς μη μας πλανέσει.

Μας έδειξε η Μαρία το δρόμο το σωστό.

Γιατί Παιδί Της έκραζε τον Κύριο˙

Παιδί Της και όντως απ’ Αυτήν εγεννήθη, όπως εδιδαχθήκαμε,

άνθρωπος έγινε απ’ Αυτήν κι από το Άγιο Πνεύμα Αυτός,

που φάνηκε κι εφώτισε τα πάντα.

ια’ Δυνάμωσέ μας, Ιησού, γιατί κρατάμε ακέραια τα προστάγματά Σου

και διαλαλούμε με θάρρος: « Ο Θεός είναι μαζί μας,

ειδωλολάτρες, να το ξέρετε, να το νοιώσετε».

Αυτό ακριβώς και ο προφήτης είπε: «Θα σε δούνε λαοί

και μεγάλη στενοχώρια θα λάβουν».

Να, εμείς κοιλοπονήσαμε κι εγεννήσαμε, το Πνεύμα

της σωτηρίας Σου σ’ όλους εδώσαμε.

Γιατί αν και βρισκόμαστε στη γη, ουράνια πράγματα λαλούμε.

Σε είδε ο άνθρωπος, κι όπως παλιά, ξαναγεννήθηκε.

Η πλάση εχάρηκε γιατί αντίκρισε τον Πλάστη,

που φάνηκε κι εφώτισε τα πάντα.

ιβ’ Σχίζεται πια ο πένθιμος χιτώνας της αμαρτίας. Επήραμε τη στολή τη λευκή,

που το Άγιο Πνεύμα μας ύφανε από καθάριο μαλλί του Αρνιού και Θεού μας.

Η αμαρτία καταργήθηκε. Εδόθηκε αθανασία. Η αποκατάσταση είναι φανερή.

Ο Πρόδρομος αυτήν εγνωστοποίησε λέγοντας:

«Νάτος ετώρα ο Αμνός του Θεού που σηκώνει

όλου του κόσμου τα κρίματα».

Έδωκε άφεση χρέους σε όλους που πολλά χρεωστούσαν.

Αυτός που εσκίρτησε πρώτος τώρα με το κήρυγμα φανέρωνε Αυτόν

που φάνηκε κι εφώτισε τα πάντα.

ιγ’ Τί θαυμάσιο το κήρυγμα του Βαπτιστή και τί συμβολισμό περιέχει!

Έλεγε Αρνί τον Τσοπάνι, κι όχι απλώς Αρνί, αλλά Αρνί

που συγχωράει αμαρτίες.

Έδειξε στους άνομους ότι ήταν ανώφελος ο τράγος,

που έστελναν στην έρημο.

«Να», λέει, «το Αρνί. Τώρα δεν χρειάζεται ο τράγος.

Ακουμπήστε πάνω Του όλοι τα χέρια

και λέγετε τις αμαρτίες σας.

Γιατί ήρθε να σηκώσει μαζί με του λαού του

και τις αμαρτίες όλου του κόσμου.

Να ο Ελευθερωτής, που μας έστειλ’ ο Πατέρας, Αυτός

που φάνηκε κι εφώτισε τα πάντα.

ιδ’ Είναι μεγάλο το μυστήριο για τους Χριστιανούς. Τίποτε δεν είναι

αμάρτυρο για Σένα.

Από παντού έχεις βεβαιώσεις. Απ’ ολόκληρη την Αγία Γραφή

τη θεόπνευστη διαλαλιέσαι.

Όλα για Σένα μιλάνε, ο Νόμος και οι Προφήτες

και πιο πολύ της Εκκλησίας οι Πατέρες.

Κάθε γενιάς είσαι Εσύ τ’ αλάτι

π’ αρταίνεις για τους χριστιανούς αθάνατη τροφή,

απ’ την οποία άμα φάμε ποτέ δεν θα πεθάνουμε.

Στον Ισαάκ ετοίμασες φαγητό τέτοιο σαν κι αυτό που ήθελε να φάει

κι ευλογούσε το παιδί του και με τις ευλογίες προτύπωνε Εσένα,

που φάνηκες κι εφώτισες τα πάντα.

ιε’ Ας σηκώσουμε όλοι τα μάτια στον Επουράνιο Θεό

και σαν τον Ιερεμία να κράξουμε˙ Αυτός που φάνηκε

στη γη, ‘κείνος είναι ο Θεός μας,

ο Οποίος με τους ανθρώπους θέλησε και συναναστράφηκε

κι ήτανε τέλειος Θεός και τέλειος Άνθρωπος.

Εκείνος που έδειξε τον Εαυτό Του με ανθρώπινη μορφή στους Προφήτες,

τον Οποίον ο Ιεζεκιήλ πάνω σε πύρινο αμάξι

σαν νάχε μορφή αντρική Τον είδε.

Κι ο Δανιήλ ανθρώπου Γιο και ασπρομάλλη Γέροντα

τον Παλαιό και τον Νέο Έναν Κύριο εκήρυττε,

που φάνηκε κι εφώτισε τα πάντα.

ις’ Την αγέλαστη νύχτα αφάνισε κι όλα τάκανε μεσημέρι.

Την οικουμένη καταφώτισε το ανέσπερο Φως, ο Ιησούς ο Σωτήρας μας.

Του Ζαβουλών η χώρα έχει πολύ μεγάλη ευφορία και τον Παράδεισο μιμείται.

Γιατί την ποτίζει ο Ποταμός της απόλαυσης

και ξεχύνεται σ’ αυτήν το νερό το αθάνατο,

το οποίο οι παλαιοί δεν βρήκανε αν κι άνοιξαν

το πηγάδι του όρκου, το πηγάδι της Συχέμ, μα όχι την πηγή της ζωής.

Στη Γαλιλαία όμως βλέπουμε Φλέβα Πηγής Ζωντανής, Εκείνον

που φάνηκε κι εφώτισε τα πάντα.

ιζ’ Θα Σε δω λοιπόν κι εγώ, Ιησού, να φωτίζεις τον νου μου

και να λες στους λογισμούς μου: «Σεις οι πάντοτε διψασμένοι,

ελάτε σε μένα και πιείτε».

Πότισε την καρδιά την ταπεινωμένη,

που ο πλάνος την έκανε συντρίμμι.

Την μάρανε ολότελα με πείνα και με δίψα.

Όχι με πείνα φαγητού ούτε με δίψα του νερού

μα με πείνα και δίψα ακοής του λόγου του Θεού.

Γιατί δεν βρίσκει δάσκαλο ούτε και μαθητή.

Έτσι σιωπηλά αναστενάζει και Σένα περιμένει τον Δίκαιο Κριτή,

που φάνηκες κι εφώτισες τα πάντα.

ιη’ Τραγούδησα τον ερχομό Σου. Ένα σημάδι δείξε μου δικό Σου.

Από τα πάθη τα κρυφά καθάρισέ με, γιατί οι μυστικές

με καταστρέφουνε πληγές μου.

Στείλε αθέατα στην κρυμμένη πληγή μου το αόρατο φάρμακο.

Προσπέφτω, Σωτήρα, σε Σένα όπως η γυναίκα η αιμορροούσα,

πιάνω κι εγώ την άκρη του φορέματος και λέω:

«Και μονάχα να το κρατήσω, θα σωθώ».

Μην αφήσεις, λοιπόν, να πέσω έξω στην πίστη μου Εσύ,

Γιατρέ των ψυχών.

Ξεσκεπάζω την πληγή να με γιατρέψεις Εσύ,

που φάνηκες κι εφώτισες τα πάντα.

**17 Σεπτεμβρίου 1986. Ρωμανέ μου, ευχαριστώ σε. Μείνον μεθ’ ημών. Αεί χαίρε…**

ΡΩΜΑΝΟΥ ΜΕΛΩΔΟΥ «ΥΜΝΟΙ»

Μετάφραση Αρχιμανδρίτης Ανανίας Κουστένης

ΤΟΜΟΣ Α’ ΕΚΔΟΣΕΙΣ ΑΡΜΟΣ

Από σελ. 104 -119.